CELEX: 32019D1738
Language: lv
Date: 2019-10-16 00:00:00
Title: Komisijas Īstenošanas lēmums (ES) 2019/1738 (2019. gada 16. oktobris), ar ko Dānijas Karalistei atļauj slēgt nolīgumus par līdzekļu pārvedumiem attiecīgi ar Grenlandi un Fēru salām (izziņots ar dokumenta numuru C(2019) 7302) (Autentisks ir tikai teksts dāņu valodā)

18.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 265/10
               
            
         KOMISIJAS ĪSTENOŠANAS LĒMUMS (ES) 2019/1738
         (2019. gada 16. oktobris),
         ar ko Dānijas Karalistei atļauj slēgt nolīgumus par līdzekļu pārvedumiem attiecīgi ar Grenlandi un Fēru salām
         (izziņots ar dokumenta numuru C(2019) 7302)
         (Autentisks ir tikai teksts dāņu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 20. maija Regulu (ES) 2015/847 par līdzekļu pārvedumiem pievienoto informāciju un ar ko atceļ Regulu (EK) Nr. 1781/2006 (1), un jo īpaši tās 24. pantu,
         ņemot vērā Dānijas Karalistes pieprasījumu saskaņā ar Regulas (ES) 2015/847 24. pantu,
         tā kā:
         
                     (1)
                  
                  
                     Saskaņā ar Komisijas Lēmumu 2012/43/ES (2) Dānijai tika piešķirta atkāpe attiecībā uz līdzekļu pārvedumiem attiecīgi starp Grenlandi un Dāniju un starp Fēru salām un Dāniju.
                  
               
                     (2)
                  
                  
                     Dānija 2019. gada 1. maijā saskaņā ar Regulas (ES) 2015/847 24. pantu lūdza atjaunot atkāpi attiecībā uz līdzekļu pārvedumiem attiecīgi starp Grenlandi un Dāniju un starp Fēru salām un Dāniju.
                  
               
                     (3)
                  
                  
                     Nelikumīgi iegūtu līdzekļu legalizēšanas un teroristu finansēšanas novēršanas komiteja 2019. gada 19. jūlijā rakstiskā procedūrā informēja dalībvalstis, ka Komisija uzskata, ka ir saņēmusi vajadzīgo informāciju Dānijas pieprasījuma izvērtēšanai.
                  
               
                     (4)
                  
                  
                     Ne Grenlande, ne Fēru salas neietilpst Savienības teritorijā, kas noteikta saskaņā ar Līguma par Eiropas Savienību 52. pantu un Līguma par Eiropas Savienības darbību 355. pantu. Šīs teritorijas ietilpst Dānijas valūtas zonā. Tāpēc Grenlande un Fēru salas atbilst kritērijam, kas noteikts Regulas (ES) 2015/847 24. panta 1. punkta otrās daļas a) apakšpunktā.
                  
               
                     (5)
                  
                  
                     Maksājumu pakalpojumu sniedzēji Grenlandē un Fēru salās tieši piedalās maksājumu un norēķinu sistēmās Dānijā, jo īpaši Kronos un Sumclearing sistēmā. Tāpēc tie atbilst kritērijam, kas noteikts Regulas (ES) 2015/847 24. panta 1. punkta otrās daļas b) apakšpunktā.
                  
               
                     (6)
                  
                  
                     Lai Savienības regulas varētu piemērot Grenlandei un Fēru salām, Dānijai šajā nolūkā būtu jāpieņem īpaši tiesību akti. Dānijas 2019. gada 30. marta Likuma Nr. 325 pieņemšana attiecībā uz Fēru salām un 2019. gada 30. marta Likuma Nr. 326. pieņemšana attiecībā uz Grenlandi nodrošina, ka šīs teritorijas ir iekļāvušas savos tiesību aktos noteikumus, kas atbilst Regulas (ES) 2015/847 noteikumiem.
                  
               
                     (7)
                  
                  
                     Tātad Grenlande un Fēru salas ir pieņēmušas tādus pašus noteikumus kā tie, kas paredzēti Regulā (ES) 2015/847, un pieprasa tos piemērot saviem attiecīgajiem maksājumu pakalpojumu sniedzējiem, tādējādi izpildot minētās regulas 24. panta 1. punkta otrās daļas c) apakšpunktā noteikto kritēriju.
                  
               
                     (8)
                  
                  
                     Tāpēc ir lietderīgi piešķirt Dānijai pieprasīto atkāpi.
                  
               
                     (9)
                  
                  
                     Šajā lēmumā paredzētie pasākumi ir saskaņā ar atzinumu, ko sniegusi Nelikumīgi iegūtu līdzekļu legalizēšanas un teroristu finansēšanas novēršanas komiteja,
                  
               IR PIEŅĒMUSI ŠO LĒMUMU.
         
            1. pants
            Dānijas Karalistei ir atļauts noslēgt nolīgumus attiecīgi ar Grenlandi un Fēru salām par to, lai naudas līdzekļu pārvedumus starp jebkuru no minētajām teritorijām un Dāniju uzskatītu par naudas līdzekļu pārvedumiem Dānijas iekšienē Regulas (ES) 2015/847 izpratnē.
         
         
            2. pants
            Lēmumu 2012/43/ES atceļ.
         
         
            3. pants
            Šis lēmums ir adresēts Dānijas Karalistei.
         
         
            Briselē, 2019. gada 16. oktobrī
            
               
                  Komisijas vārdā –
               
               Věra JOUROVÁ
               
                  Komisijas locekle
               
            
         
         
            (1)  OV L 141, 5.6.2015., 1. lpp.
         
         
            (2)  Komisijas 2012. gada 25. janvāra Lēmums 2012/43/ES, ar ko Dānijas Karalistei atļauj noslēgt nolīgumus ar Grenlandi un Fēru salām par to, lai naudas līdzekļu pārskaitījumus starp Dāniju un katru no šīm teritorijām uzskatītu par pārskaitījumiem Dānijas iekšienē atbilstoši Eiropas Parlamenta un Padomes Regulai (EK) Nr. 1781/2006 (OV L 24, 27.1.2012., 12. lpp.).